SREČANJE Z UČENCI OŠ MOKRONOG

V preteklosti so se člani Združenja borcev za vrednote NOB, Občinske organizacije Mokronog-Trebelno večkrat srečevali z učenci OŠ Mokronog, zato se je v času praznovanja obletnice osvoboditve Slovenije 9. maja 1945, med člani organizacije porodila ideja, da se z učenci višjih razredov ponovno srečamo. Tako je bil sprejet dogovor z vodstvom šole, da se v šoli dobimo 01.06.2023, torej v času, ko imajo po večini učenci šolske obveznosti že za seboj. Srečanje je potekalo v mali športni dvorani, kjer so bili prisotni učenci 9. razreda. Člana naše organizacije tov. Tone Gole in tov. Rado Mervar sta jim predstavila svoje videnje o II. svetovni vojni, s poudarkom na ustanovljenih partizanskih enotah iz našega območja. Tukaj so bile ustanovljene Gubčeva brigada, XII. SNOUB in Mokronoška četa. Predstavila sta jim tudi delovanje poveljnika, narodnega heroja Milana Majcna ter njegov junaški boj v Murencah pri Šentjanžu, ko se je skupaj z Jančkom Mevžljem boril proti okupatorjem vsaj 18 ur. Oba sta umrla junaške smrti. Poudarila sta, da je bila prva ustanovljena partizanska četa že jeseni 1941. leta, kar je relativno hiter odziv na okupacijo našega ozemlja.

Tov. Tone pa je predstavil 10 dnevno junijsko vojno iz leta 1991. Opisal je veliko predhodnih okoliščin, ki so se dogajale v tistem času, ko se je Slovenija odločila zakorakati na svojo samostojno pot. Nadaljeval pa je, da je bila zelo pomembna enotnost Slovencev, ki so se na plebiscitu odločili za samostojnost. To je bilo v 10 dnevni vojni tudi vodilo Slovencev, kar se je odrazilo v hitrem koncu vojne z zelo malo žrtvami. Poudaril je, da je bil pomemben dejavnik pri zmagi predhodna pripravljenost tako policije (milice) kot TO, ki so že veliko pred vojno pripravljali vse potrebno za zaščito Slovenije in njenih državljanov. Zelo pomembna je bila torej enotnost Slovencev, na koncu pa je zmagal »razum«.

Po končanem srečanju smo se dogovorili, da se ponovno snidemo v naslednjem letu.

Mišo